ΚΑΝΟΝΙΣΜΟΣ (ΕΟΚ) αριθ. 1657/93 ΤΟΥ ΣΥΜΒΟΥΛΙΟΥ της 24ης Ιουνίου 1993 σχετικά με την προσωρινή αναστολή των αυτόνομων δασμών του κοινού δασμολογίου για ορισμένα βιομηχανικά προϊόντα που προορίζονται για τις ελεύθερες ζώνες της Μαδέρας και των Αζορών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 28,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι, με την απόφαση 91/315/ΕΟΚ (3), το Συμβούλιο θέσπισε ένα πρόγραμμα ειδικών μέτρων λόγω του απομεμακρυσμένου και νησιωτικού χαρακτήρα της Μαδέρας και των Αζορών (POSEIMA)-

ότι, στα πλαίσια του συνολικού προγράμματος δράσης που προβλέπει η εν λόγω απόφαση, υπέρ της οικονομικής και κοινωνικής ανάπτυξης των προαναφερθεισών αυτόνομων περιοχών, διευκρινίζεται ότι οι ελεύθερες ζώνες μπορούν να αποτελέσουν πολύτιμο μέσο για την οικονομική ανάπτυξη των εν λόγω περιοχών- ότι, όσον αφορά το καθεστώς που εφαρμόζεται στις ελεύθερες ζώνες της Μαδέρας και των Αζορών, μπορεί να αποδειχθεί χρήσιμη η λήψη ειδικών μέτρων στον τελωνειακό τομέα-

ότι ο κανονισμός (ΕΟΚ) αριθ. 1604/92 του Συμβουλίου της 15ης Ιουνίου 1992 για την τροποποίηση του κανονισμού (ΕΟΚ) αριθ. 2504/88 για τις ελεύθερες ζώνες και τις ελεύθερες αποθήκες (4) προβλέπει ότι οι εργασίες τελειοποίησης που πραγματοποιούνται ιδίως στις ελεύθερες ζώνες των προαναφερθεισών αυτόνομων περιοχών δεν υπόκεινται στους οικονομικούς όρους που προβλέπονται από το καθεστώς ενεργητικής τελειοποίησης-

ότι, με αίτηση που υπεβλήθη στις 4 Μαρτίου 1992 και συμπληρώθηκε στις 22 Οκτωβρίου 1992 και 20 Ιανουαρίου 1993, οι αρμόδιες πορτογαλικές αρχές ζήτησαν την αναστολή των δασμών του κοινού δασμολογίου κατά την εισαγωγή ορισμένων βιομηχανικών προϊόντων που προορίζονται για τον εφοδιασμό των ελεύθερων ζωνών της Μαδέρας και των Αζορών-

ότι, μετά από λεπτομερή εξέταση της κατάστασης, φαίνεται ότι ένα τέτοιο μέτρο θα μπορούσε να δώσει την αναγκαία ώθηση για την ανάπτυξη των οικονομικών δραστηριοτήτων στις εν λόγω ελεύθερες ζώνες-

ότι, για να μην θιγεί άμεσα η λειτουργία της εσωτερικής αγοράς, είναι ανάγκη να περιοριστεί χρονικά η ισχύς του μέτρου αυτού και να ληφθούν οι κατάλληλες διατάξεις ώστε να εξασφαλιστεί ότι τα προϊόντα για τα οποία χορηγείται η εξαίρεση προορίζονται αποκλειστικά για τον εφοδιασμό των ελεύθερων ζωνών-

ότι είναι αναγκαίο να δοθεί στην Επιτροπή η δυνατότητα να ενημερώνεται για τον όγκο των συγκεκριμένων εισαγωγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Έως την 31η Δεκεμβρίου 2000, αναστέλλονται πλήρως οι δασμοί του κοινού δασμολογίου που επιβάλλονται στα προϊόντα που αναφέρονται στο παράρτημα.

2. Το ευεργέτημα της αναστολής που αναφέρεται στην παράγραφο 1, χορηγείται αποκλειστικά για τα προϊόντα που προορίζονται για εφοδιασμό των ελεύθερων ζωνών της Μαδέρας και των Αζορών.

3. Οι αρμόδιες πορτογαλικές αρχές θεσπίζουν τις αναγκαίες διατάξεις προκειμένου να εξασφαλίσουν την τήρηση των μέτρων που προβλέπονται στην παράγραφο 2, σύμφωνα με τις κοινοτικές διατάξεις που ισχύουν στον τομέα των ιδιαίτερων προορισμών, και ιδίως της είσπραξης των δασμών του κοινού δασμολογίου, όταν τα εν λόγω προϊόντα μεταφέρονται προς άλλα τμήματα του τελωνειακού εδάφους της Κοινότητας.

Ενημερώνουν την Επιτροπή για τα μέτρα αυτά, το ταχύτερο δυνατό.

Άρθρο 2

Για τα προϊόντα που ορίζονται στο άρθρο 1, οι αρμόδιες πορτογαλικές αρχές ανακοινώνουν στην Επιτροπή, το αργότερο την 15η Μαρτίου κάθε έτους, τον όγκο των εισαγωγών που έτυχαν δασμολογικής αναστολής κατά τη διάρκεια του προηγούμενου έτους.

Άρθρο 3

Κατά το έτος 2000, η Επιτροπή θα εξετάσει κατόπιν διαβουλεύσεων με τις αρμόδιες πορτογαλικές αρχές τα αποτελέσματα των λαμβανομένων μέτρων όσον αφορά την ανάπτυξη των ελευθέρων ζωνών των Αζορών και της Μαδέρας και θα υποβάλλει ενδεχομένως τις κατάλληλες προτάσεις.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 24 Ιουνίου 1993.

Για το Συμβούλιο

Ο Πρόεδρος

B. WESTH

(1) ΕΕ αριθ. C 116 της 27. 4. 1993, σ. 11.

(2) Γνώμη που διατυπώθηκε στις 28 Μαΐου 1993 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. L 171 της 29. 6. 1991, σ. 10.

(4) ΕΕ αριθ. L 173 της 27. 6. 1992, σ. 30.

ΠΑΡΑΡΤΗΜΑ

/* ΠΙΝΑΚΕΣ: δείτε Ε.Ε. */